 ماذا لو كان التعدد فماريكان؟ كون دابا بيل كلينتون عايش مع لالا هيلاري ومونيكا وكون كاع ماتتصدر هاديك الفضيحة الإعلام العالمي وكون كاع مايضطر يدير عملية ثعلب الصحراء على العراق، ولكن للأسف ماريكان متأخرين علينا بزاف فمجال شرعنة الحب، وشرعنة الفضيحة، غتاصب درية ، ضرب بيها الكاغيط وتخرج، تصاحبتي مع شي وحدة وريحتكم عطات ، تزوج بيها وهني السوق، واخا تكون نتا أصلا مزوج، حيث الشرع عطانا ربعة، الله يعز الشرع. العدالة والتنمية حزب إسلامي، ونجح فالإنتخابات على ود هاد الصورة، أنهم ناس أقرب إلى الله وشرعه من باقي الأحزاب الأخرى، وماقام به الشوباني تجسيد حي وواقعي لفكرة أنهم ناس ديال الله، وكيطبقو ضرع الله وسنة نبيه، والحمد الله عندنا فالسيرة حادثة ، وهي زواج الرسول محمد من زينب بنت جحش، ولي كانت زوجة إبنه بالتبني زيد بن حارثة، ونزلات آية لكي تأمر بهذا الزواج وتبارك له، حيث قال الله تعالى: “فلما قضى زيد منها وطرا زوجنكها”، صدق الله العظيم وكذلك سي الشوباني غادي على السنة النبوية فلما قضى زوج السيدة الوزيرة بنخلدون وطره منها، تطلقوا وتزوجت مباشرة بعدها بسي شوباني، وكما اختتم الله تلك الآية ب”وكان أمر الله مفعولا”، التعدد جزء من ثقافتنا ومن ديننا، غي هو بحكم أن الوقت تزيرات بنادم مابقاش قاد حتى على صاحبة محساك جوج عيالات، ولكن الحمد الله الكوبل الويزاري ديالنا ميسر عليهم الله ووزراء بجوجهم، والله يسر ليهم. ولكن كيفاش حنا كبلد زعمة غادي فداكشي ديال الإنفتاح وحقوق المرأة ، والمرأة فيه ولات كتقلد مناصب عليا، كيفاش غادي نديرو وجهنا قدام الناس وحنا عندنا وزيرة هي زوجة تانية لوزير آخر، إلى كنا غادي نديرو الشرع غي فهادشي فمن الأفضل نديروه فكولشي، وترجع المرأة للكوزينة، ويوليو عندنا ملكات الأيمان كيتباعو فسوق الحد، كنظن أن المرأة لي تقبل تكون زوجة تانية ولو في الحلال، فمكانها الطبيعي حسب فكرها وعقيدتها وإيمانها هو المطبخ وترضي البعل ديالها، وتسهر على خدمته وتصون الشرف والعرض ديالو ولكن بالنسبة لمرأة العصر الحديث، لي قرات وتكونات وخدمات واستاقلات، وفرضات راسها فمجتمع ذكوري، وتقلدات أعلى المناصب، وتجي فاللخر وترضى بأنه تكون زوجة تانية، فراه هادي عودة للقرون الوسطى، بحال الى كتضرب جميع نضالات النساء المغربيات فالزيرو، بحال الى كتزيد تأكد حقا أن ما قاله الرسول صلى الله عليه وسلم حق ملي قال أن النساء ناقصات عقل ودين. من ناحية أخرى الحديث فأعراض الناس أمر مذموم، ولكن ملي كيوليو هاد الناس شخصيات عامة ومسؤولين حكوميين فراه من حقنا نتتبعوهم و نهتموا لأمرهم، ونعطيو رأينا فحياتهم الخاصة، راه ماشي مجيريبة هادا كي تزوج جوج كي تزوج عشرة مكاين لي يتسوق ليه راه هذا وزير ديال بلاد محترمة عندها 12 قرن ديال الحضارة ، من حقنا نتابعوه ونعرفوا واش حاط كل الإهتمام ديالو على الوزارة لي مقلد، أو عاطيها لخيطي بيطي، وداكشي ديال الحب الممنوع. 
لو ميريكان استفدات من التجربة الحكومية المغربية كون خطبات لالة هيلاري الانسة مونيكا لراجلها بيل كلينتون وكاع ماتكون فضيحة